劉將軍寶刀歌
作者：周紫芝
朝代：宋

paragraphs: 將軍寶刀玉三尺，夜半有光如日赤。
蒼水使者誰敢捫，蓬頭劍士眼不識。
鸊鵜膏瑩秋水光，切玉如泥不動芒。
秋風夜作蛟龍吼，人言乃是真干將。
知君老將家有種，談兵論事書撐腸。
不願君持此刀日解三千牛，願刳月支作飲器，却纒錦絛朝未央。
妖腰亂領不自保，豐狐老猘誰跳梁。
酒酣起舞爲君語，時危此劍知難藏。